### Beslutning

Godkendt.

### Sagsfremstilling

## Resume og sagens baggrund

Bolig- og Planstyrelsen har sendt udkast til ny bekendtgørelse om drift af lokale aktionsgrupper i udpegede landdistrikter i perioden 2023-2027 (LAG) i høring. Det er besluttet at lave et administrativt høringssvar, der fremsendes til Bolig- og Planstyrelsen indenfor tidsfristen under forudsætning, at høringssvaret efterfølgende godkendes i Økonomiudvalget og Kommunalbestyrelsen.

## Indstillinger

Direktøren indstiller, at høringssvaret godkendes.

## Behandling

Direktionen, Økonomiudvalget, Kommunalbestyrelsen.

## Sagsfremstilling

Bolig- og Planstyrelsen har sendt udkast til ny bekendtgørelse om drift af lokale aktionsgrupper i udpegede landdistrikter i perioden 2023-2027 (LAG) i høring. Den nye bekendtgørelse skal ses i sammenhæng med bekendtgørelse nr. 710 af 24. maj 2022 om oprettelse af tilskudsberettigede lokale aktionsgrupper i udpegede landdistrikter og fiskeriområder i perioden 2023-2027.

Det er besluttet at lave et administrativt høringssvar, der fremsendes til Bolig- og Planstyrelsen indenfor tidsfristen, der er den 25. oktober under forudsætning, at høringssvaret efterfølgende godkendes i Økonomiudvalget og Kommunalbestyrelsen. Dette skyldes den korte frist fra modtagelse af høringsudkastet til høringssvaret skulle indgives.

De lokale aktionsgrupper udfører i kraft af deres lokalkendskab og brede forankring et vigtigt arbejde ude i landdistrikterne – også her i Kalundborg Kommune. I vores område står den lokale aktionsgruppe i den nye periode 2023-27 til at miste 25,1 % af støtten fra Bolig- og Planstyrelsen i forhold til den gamle LAG Midt-Nordvestsjælland (baseret på 2021-tal). Dette på trods af, at befolkningen i den nye LAG kun er 13,5 % mindre end i den gamle.

Dette vil stille særlige krav til gennem synliggørelse, vejledning og sparring at sikre projekter, der effektmæssigt kan kompensere for de færre støttekroner. Derfor bekymrer det kommunen, at der ud over den generelle ikke proportionale nedskæring i tilskuddet også lægges op til at reducere støtten til drift fra de nuværende 20,00 til 19,23 %, da det yderligere svækker muligheden for synliggørelse, vejledning og sparring.

Kommunen finder det positivt, at der sigtes imod en mere enkel driftsafregning.

Høringssvaret er vedhæftet som bilag.

## Økonomiske konsekvenser

Ingen.

### Sagens forløb

24-10-2022 Direktionen
Anbefales.
16-11-2022 Økonomiudvalget
Anbefales.